
A beszélő maszkhasználatának hatása a hallgató beszédészlelésére

Kulcsszavak: Maszkhasználat, Kommunikációs nehézségek, Beszédészlelés
A beszélő maszkhasználatának hatása a hallgató beszédészlelésére
A Covid-19 járvány idején általánossá vált maszkhasználat nemcsak az egészségvédelem szempontjából, hanem a kommunikációra gyakorolt hatása miatt is kiemelt figyelmet kapott. Bár a maszkhasználat a járvány előtt és után is általános dolog. Kutatásomban azt vizsgáltam, hogy a sebészeti maszk viselése milyen mértékben befolyásolja a hallgatók beszédészlelését. A vizsgálatban 15 balmazújvárosi lakos vett részt, három korcsoportban (gyermekek, kamaszok és felnőttek). A résztvevők feladata volt, hogy maszkban és maszk nélkül elhangzó természetes szavakat és álszavakat ismételjenek vissza.
Az eredmények alapján a maszk jelentősen rontja a beszéd érthetőségét, különösen az álszavak esetében. Az ajakmozgások vizuális támpontjainak eltűnése és a maszk által okozott akusztikai torzítások – például a csökkent intenzitás és megváltozott hangfrekvencia – egyaránt nehezítették a beszédészlelést. A gyermekek és kamaszok teljesítménye gyengébb volt a felnőttekhez képest, mivel ők jobban támaszkodnak a vizuális jelekre.
A kutatás rávilágít arra, hogy a maszkhasználat hosszú távon kihívást jelenthet a kommunikációban, különösen oktatási és terápiás környezetekben. Az eredmények hangsúlyozzák a maszkok kommunikációt támogató fejlesztésének szükségességét, például átlátszó maszktípusok alkalmazásával, hiszen maszkot nem csak az egészségügyben használunk, hanem az élet minden területén.



